‘Laaste verjaarpartytjie’ vir 12-jarige wat sterfPhillip van der Merwe. (Foto: Verskaf) Die ouers en familie van ŉ 12-jarige seun van Rustenburg in Noordwes is in rou gedompel nadat hy vroeër vandeesmaand skielik weens ŉ bloedklont deur sy long gesterf het. Phillip van der Merwe was ŉ leerder by Laerskool Vastrap. Hy is op 22 Maart in die ongevalle-eenheid van die Job Shimankana Tabane-hospitaal in Rustenburg dood. Phillip se geliefdes het Woensdag by die Uncaged-kerk van hom afskeid geneem en by die troosdiens is hy onder meer met ballonne en die dreunende enjins van talle motorfietse gegroet. Begrafnisgangers was kleurvol aangetrek en sommiges het hemde met superhelde daarop aangehad – net soos Phillip daarvan sou hou. ŉ Partytjie is ná die diens vir hom gehou, kompleet met lekkernye en ŉ pannekoektoring met ŉ Spiderman-speelding op. Phillip van der Merwe is Woensdag tydens ’n troosdiens in Rustenburg gegroet. (Foto: Verskaf) ŉ “Laaste verjaarpartytjie” vir hul lieflingkind. Sy ma, Tanya, verduidelik dat Phillip vroeër in Maart sy been beseer het toe hy saam met maats sokker gespeel het. Sy pa, Flip, het hom op 13 Maart dokter toe geneem nadat hy begin siek voel het en hy is dieselfde dag nog in die hospitaal opgeneem. Toetse het bevestig dat hy inflammasie, maar ook bloedklonte, in sy bene het. Hy is daarvoor behandel, maar het ook ŉ allergiese reaksie op van die medikasie gehad. Phillip, wat by sy pa op Rustenburg gewoon het, is op 19 Maart uit die hospitaal ontslaan waarna hy vir ŉ paar dae by sy ouma, Tersia Theunissen, aangesterk het. Phillip se ma woon en werk in Hartbeespoort en sy moes ná ŉ week langs haar seun se hospitaalbed terugkeer werk toe. Volgens Tanya het sy ouma hom op 22 Maart teruggeneem hospitaal toe waar verdere toetse gedoen is, en Phillip is weer huis toe. Motorfietsryers by Phillip van der Merwe se begrafnis. (Foto: Verskaf) Phillip het later dié dag egter inmekaargesak en hy is by die hospitaal se ongevalle-eenheid opgeneem. Flip het Tanya na die hospitaal ontbied en gesê dinge lyk nie goed nie. Hy is oorlede nog voor Tanya by die hospitaal kon uitkom. “Ek het op pad gebid en vir die Here gevra dat Hy my asseblief net kans moet gee dat ek vir my kind goodbye sê. Met ons aankoms was Phillip klaar weg – vir altyd. Die Here het my babatjie kom haal,” het sy aan Maroela Media gesê. Groot leemte Sy dood laat ŉ enorme leemte. Tanya beskryf Phillip as haar “lawwe, stoute bababoud”; ŉ vriendelike kind wat jou kon opbeur as jy “af” gevoel het. Tanya van der Merwe by haar seun in die hospitaal. (Foto: Verskaf) “Kyk, hierdie kind van my was ook maar bekkig, niemand kon oor hom loop nie,” vertel sy. “Hy was mal oor superhelde en toertjies in die swembad. As hy op die trampolien gespring het, was my senuwees gedaan. Hy was so lief vir sy familie – van oral heen tot hier op Hartbeespoort.” Tanya sê haar kind het werklik ŉ groot uitwerking op soveel mense se lewe gehad. “Ons kan net die Here dank vir hierdie seën van ŉ mensie wat net vir 12 jaar, sewe maande en 13 dae aan ons geleen is. “Jou ogies, glimlag, stoute geite gaan so gemis word. Rus sag by Jesus se voete. Jy is een van sy mooiste engele.” Phillip laat onder andere ook ŉ jonger sussie, Amoré, en ŉ ouer broer, Pieter, agter vir wie hy baie lief was, baie kon terg en lekker mee gespeel het.